Sahoere was die tweede Egiptiese farao van die 5de Dinastie tydens ’n tydperk bekend as die Ou Ryk. Sy geboortenaam beteken "Hy wat na aan Ra is". Sy Horusnaam was Nebchaoe (Nb-ḫˁ.w) Sahoere was die seun van koningin Neferhetepes, soos blyk uit tonele uit Sahoere se piramidekompleks by Aboesir. Sy pa was Oeserkaf. Hy was getroud met koningin Neferetnebty en het verskeie seuns gehad. Ranefer en Netjerirenre kom saam met Sahoere en Nefertnebty op tonele voor en is vermoedelik haar seuns. Horemsaf, Chakare en Nebanchre word in Sahoere se dodetempel uitgebeeld, maar dit is nie bekend wie hul ma was nie. Sahoere is opgevolg deur Neferirkare Kakai, die eerste farao bekend wat aparte name gebruik het. Die Tsjeggiese Egiptoloog Miroslav Verner spekuleer dat Ranefer die troon bestyg het as Neferirkare en dat Netjerirenre dalk later farao Sjepseskare geword het. Sahoere het omstreeks 2487 tot 2475 v.C. oor Egipte regeer. Volgens die Turynse Koningslys het sy bewind 12 jaar geduur. Historiese rekords en Egiptiese kuns wys Sahoere het ’n Antieke Egiptiese vloot op die been gebring en met kulture in die Oos-Mediterreense gebied handel gedryf.